แบงก์ยื่นขอซอฟต์โลนเอสเอ็มอีแค่3หมื่นล.
กู้ซอฟต์โลนเอสเอ็มอีอืด 18 แบงก์ ยื่นขอ 3 หมื่นล้าน ไทยพาณิชย์แชมป์กู้มากสุด
4 พ.ย. 2558

กู้ซอฟต์โลนเอสเอ็มอีอืด 18 แบงก์ ยื่นขอ 3 หมื่นล้าน ไทยพาณิชย์แชมป์กู้มากสุด
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า โครงการสินเชื่อดอกเบี้ยต่ำ (ซอฟต์โลน) ที่ปล่อยกู้ผู้ประกอบการเอสเอ็มอี วงเงิน 1 แสนล้านบาท ที่เปิดตัวมากกว่า 1 เดือน มียอดขอสินเชื่อจากสถาบันการเงิน 18 แห่ง ราว 3 หมื่นล้านบาท เฉลี่ยเอสเอ็มอีขอกู้รายละ 10 ล้านบาท คาดว่าก่อนปิดโครงการในเดือน ธ.ค. 2558 จะมียอดขออนุมัติสินเชื่อไม่ต่ำกว่า 7 หมื่นล้าน- 1 แสนล้านบาท และสามารถทยอยเบิกจ่ายสินเชื่อได้ถึงเดือน มี.ค. 2559
"ยืนยันว่ามีการขอใช้วงเงินสินเชื่อทุกแบงก์ ส่วนบางธนาคารที่ยังไม่ยอมเปิดตัวซอฟต์โลนมากนัก ก็ขึ้นอยู่กับการคัดเลือกลูกค้าแต่ละราย" นายชาติชาย กล่าว
สำหรับธนาคารออมสินมี เอสเอ็มอียื่นขอสินเชื่อแล้ว 1.3 หมื่นล้านบาท อยู่ระหว่างทยอยอนุมัติเบิกจ่ายเงิน 2,000 ล้านบาท โดยธนาคารตั้งเป้าปล่อยกู้โครงการนี้ 8,000 ล้านบาท และหากวงเงิน 1 แสนล้านบาท หมดก่อนที่ธนาคารจะอนุมัติครบ 8,000 ล้านบาท ก็ต้องปิดวงเงินนี้ไป แต่ธนาคารมีสินเชื่อเอสเอ็มอี พลัส คิดดอกเบี้ย 4.99% ในปีแรก และปีต่อไปคิดดอกเบี้ยลูกค้ารายย่อย หรือ เอ็มอาร์อาร์ บวก 1% และบวก 2% ในปีถัดไปไว้ช่วยลูกหนี้ที่ไม่สามารถเข้าโครงการซอฟต์โลนได้
ทั้งนี้ สินเชื่อโครงการ ซอฟต์โลนขึ้นอยู่ที่แต่ละแบงก์ว่าจะเรียกหลักประกัน และส่วนที่ขาดหลักประกันลูกค้าสามารถใช้บริการจากบรรษัทประกันสินเชื่ออุตสาหกรรมขนาดย่อม (บสย.) ได้
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ กล่าวว่า ขณะนี้ธนาคารได้ปล่อยสินเชื่อเอสเอ็มอีในโครงการ ซอฟต์โลน อัตราดอกเบี้ย 4% ไปแล้ว 1.5 หมื่นล้านบาท โดยไม่ได้ตั้งเป้าหมายว่าจะปล่อยสินเชื่อเอสเอ็มอีจำนวนเท่าใด เพราะจะเน้นคุณภาพมากกว่าปริมาณ
อย่างไรก็ตาม ขณะนี้เอสเอ็มอีมีความต้องการสินเชื่อซอฟต์โลนมาก เพราะต้นทุนต่ำ แต่ความเสี่ยงยังอยู่ที่ธนาคาร จึงต้องเลือกลูกค้าที่ดี มีแผนการลงทุนชัดเจน และมีศักยภาพในการเติบโต โดยคาดว่ามาตรการซอฟต์โลนจะทำให้ยอดปล่อยสินเชื่อใหม่ปีนี้เพิ่มขึ้นเป็น 1.2 แสนล้านบาท
นอกจากนี้ ขณะนี้มีสัญญาณว่าเศรษฐกิจดีขึ้น ทำให้ลูกค้าเริ่มหันมาใช้สินเชื่อแบบมีระยะเวลา มากกว่าการขอสินเชื่อเพื่อการหมุนเวียน หรือสินเชื่อระยะสั้น โดยเฉพาะกลุ่มธุรกิจเกี่ยวกับการท่องเที่ยว ร้านอาหาร โลจิสติกส์ และยอดการซื้อรถปิกอัพและจักรยานยนต์ เริ่มเห็นชัดว่าดีขึ้นแล้ว